SET ปิดพุ่งกระฉูด 15 จุด รับปัจจัยตปท. หลังส.ส.สหรัฐฯอนุมัติงบประมาณชั่วคราวยุติชัตดาวน์
SET ปิดพุ่งกระฉูด 15 จุด รับปัจจัยตปท. หลังส.ส.สหรัฐฯอนุมัติงบประมาณชั่วคราวยุติชัตดาวน์ โดยดัชนีปิดตลาดวันนี้ ที่ระดับ 1,575.13 จุด บวก 15.10 จุด หรือ 0.97% มูลค่าการซื้อขาย 5.14 หมื่นล้านบาท
4 ม.ค. 2562

ผู้สื่อข่าวรายงานว่า ดัชนีปิดตลาดวันนี้ ที่ระดับ 1,575.13 จุด บวก 15.10 จุด หรือ 0.97% มูลค่าการซื้อขาย 5.14 หมื่นล้านบาท
10 หุ้นดันดัชนีวันนี้

ด้าน นายกรภัทร วรเชษฐ์ ผู้อำนวยการฝ่ายวิจัยและบริหารการลงทุน บล.โนมูระ พัฒนสิน เปิดเผยว่า ตลาดหุ้นไทยวันนี้ฟื้นตัวตามตลาดหุ้นในภูมิภาค หลังสภาผู้แทนราษฎรสหรัฐฯได้อนุมัติร่างกฎหมายงบประมาณชั่วคราวเพื่อยุติภาวะชัตดาวน์ โดยการอนุมัติงบประมาณดังกล่าวไม่ได้บรรจุงบประมาณในการสร้างกำแพงกั้นชายแดนสหรัฐและเม็กซิโกตามข้อเรียกร้องของประธานาธิบดีโดนัลด์ ทรัมป์ รวมถึงตลาดยังมีความคาดหวังเชิงบวกต่อการเจรจาเรื่องการค้าระหว่างผู้แทนจีนและสหรัฐ ที่จะมีขึ้นในวันที่ 7-8 ม.ค.นี้
อีกทั้งประกอบกับยังได้รับปัจจัยบวกจากการวิเคราะห์ภาวะการซื้อขายสัญญาล่วงหน้าอัตราดอกเบี้ยสหรัฐ พบว่า นักลงทุนคาดการณ์การปรับขึ้นอัตราดอกเบี้ยของธนาคารกลางสหรัฐ (เฟด) จะมีโอกาสไม่ถึง 10% หรือขึ้นเพียง 1 ครั้งในปีนี้
สำหรับแนวโน้มการลงทุนในสัปดาห์หน้า นายกรภัทร กล่าวว่า ตลาดฯน่าจะเคลื่อนไหวอยู่ในแดนบวก จากหลายๆ ปัจจัยผ่อนคลายขึ้น แนะนักลงทุนติดตามดูการประกาศวันเลือกตั้งจากคณะกรรมการการเลือกตั้ง (กกต.) พร้อมให้แนวรับ 1,540-1,550 จุด ส่วนแนวต้าน 1,600-1,620 จุด
 
ส่วนหลักทรัพย์ที่มีมูลค่าการซื้อขายสูงสุด 5 หลักทรัพย์ ได้แก่  
CPALL มูลค่าการซื้อขาย 4,396.40 ล้านบาท ปิดที่ 72.25 บาท เพิ่มขึ้น 1.75 บาท
PTT มูลค่าการซื้อขาย 2,801.94 ล้านบาท ปิดที่ 46.75 บาท เพิ่มขึ้น 1.25 บาท
PTTEP มูลค่าการซื้อขาย 2,716.59 ล้านบาท ปิดที่ 118.50 บาท เพิ่มขึ้น 5 บาท
PTTGC มูลค่าการซื้อขาย 1,908.02 ล้านบาท ปิดที่ 70 บาท เพิ่มขึ้น 1 บาท
KBANK มูลค่าการซื้อขาย 1,620.76 ล้านบาท ปิดที่ 186 บาท ราคาไม่เปลี่ยนแปลง
 
ตลาดหุ้นเอเชีย
